Forseti Úkraínu sagðist í ávarpi í morgun þess fullviss að her Rússa sé að undirbúa árás á hafnarborgina Odessa. Flóttamannastofnun Sameinuðu þjóðanna segir fólksflóttan frá Úkraínu undanfarna daga þann mesta í Evrópu frá síðari heimsstyrjöld.
Samkvæmt upplýsingum Flóttamannastofnunarinnar hafa um ein komma fjórar milljónir flúið Úkraínu eftir að Rússar réðust inn í landið á fimmtudagsmorgun í síðustu viku. Ein þeirra er Maria, sem býr í Lviv en er nýkomin yfir til Póllands.
"It's kind of horrible because I had certain plans for my life in the upcoming months and all of them are kind of shaking at the moment because I was planning to be present in Ukraine and Kiev, in a lot of other cities
Maria segist hafa verið með ýmis áform fyrir komandi mánuði í Kyiv og öðrum borgum Úkraínu, þau plön séu nú farin í vaskinn og hún föst í Póllandi.
Sérfræðingar flóttamannastofnunarinnar gera ráð fyrir að yfir ein og hálf milljón Úkraínumanna hafi flúið landið áður en helgin er á enda.
Hafnarborgin Mariupol er enn í herkví Rússlandshers. Annan daginn í röð er búið að semja um tímabundið vopnahlé til að koma íbúum út úr borginni. Það gekk ekki sem skyldi í gær því borgaryfirvöld segja herlið Rússa hafa haldið áfram árásum þrátt fyrir boðað vopnahlé. Starfsfólk hjálparsamtakanna Læknar án landamæra segja ástandið í borginni skelfilegt, verslanir séu farnar að tæmast og skortur á mati, vatni og lækningavörum sé farinn að segja til sín.
Volodomir Zelensky, forseti Úkraínu, ávarpar þjóð sína kvölds og morgna og er þess á milli að óska eftir hjálp vesturlanda. Hann ræddi við Joe Biden, forseta Bandaríkjanna í nótt í kjölfar þess að hann ávarpaði Bandaríkjaþing í gær. Þar óskaði hann eftir auknum stuðningi Bandaríkjanna, bæði efnahagslegum stuðningi og einnig auknum þrýstingi á stjórnvöld í Rússlandi. Þá hefur Zelensky einnig óskað eftir því að ríki NATO setj á flugbann yfir Úkraínu til að koma í veg fyrir loft- og eldflaugaárásir. Þeirri bón hafa aðildarríki Atlandshafsbandalagsins hafnað.
Sífellt bætist þó á lista fyrirtækja sem segja skilið við viðskipti við Rússland. Greiðslukortafyrirtækin Visa og MasterCard tilkynntu í gær að þau ætli að hætta allri starfsemi í Rússlandi. Kort sem gefin eru út af rússneskum bönkum virka þó enn innanlands en Rússar geta ekki notað kort sín utan landsteinanna. Shell, Microsoft, Apple, Ikea, H&M, Chanel og Nike eru meðal þeirra fjölmörgu verslana og vörumerkja sem hætta sölu og starfsemi í Rússlandi í mótmælaskyni við innrásina í Úkraínu.
Í morgunávarpi Úkraínuforseta í morgun fullyrti Zelensky að rússneskar hersveitir væru nú í startholunum að gera árás á hafnarborgina Odessa. Hún hefur að mestu sloppið við árásir hingað til en borgin, sem tilheyrir Úkraínu, var ein mikilvægasta hafnarborg Sovétríkjanna á sínum tíma. Borgin á sér langa sögu og einn þekktasti minnisvarði borgarinnar eru Potemkin tröppurnar
Tröppurnar liggja niður að höfninni og eru líklega þekktastar úr kvikmynd Sergei Einsteins frá árinu 1925, Beitiskipinu Pótemkín.
